ธนชาตฯเพิ่มอู่ซ่อมในเครือรับส่งให้เสร็จ
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
20 ส.ค. 2554

โพสต์ทูเดย์ — ธนชาตจับมือสมาร์ทกรุ๊ป เปิดบริการซ่อมรถไม่ต้องรอคิว รองรับฐานลูกค้าเพิ่มเป็น 5 แสนรายปีหน้า
นายพีระพัฒน์ เมฆสิงห์วี กรรมการผู้จัดการ บริษัท ธนชาตประกันภัย เปิดเผยว่า บริษัทร่วมมือกับบริษัท สมาร์ทกรุ๊ป 2009 ซึ่งมีอู่ในเครือข่าย 15 แห่งทั่วกรุงเทพฯ และปริมณฑล จัดทำโครงการศูนย์ซ่อมสีรถยนต์คุณภาพมาตรฐานเครือข่ายธนชาต ซึ่งลูกค้าจะได้รับการจัดซ่อมทันทีโดยไม่ต้องรอคิว สามารถตรวจสอบภาพความคืบหน้าการซ่อมด้วยตนเองผ่านทางเว็บไซต์ได้ตลอด 24 ชั่วโมง และรับส่งรถไปเข้าอู่ฟรี 
ทั้งนี้ เพื่อรองรับฐานลูกค้าประกันภัยรถยนต์ที่จะเพิ่มขึ้นในปีหน้าเป็น 5 แสนราย จากปัจจุบัน 4 แสนราย ที่ส่วนใหญ่จะนำรถเข้าซ่อมอู่ห้าง มีปัญหาการรอคิวซ่อมนาน เช่น ที่ จ.ภูเก็ต รอคิวเข้าซ่อมนานถึง 1 เดือน
"แต่ละเดือนลูกค้าประกันรถยนต์ของเรามีการเคลมรวมกันประมาณ 1 หมื่นครั้ง ถ้าลูกค้าปีหน้าเพิ่มเป็น 5 แสนราย เคลมจะเพิ่มอีก 30% การมีอู่ในกลุ่มสมาร์ทกรุ๊ป เข้ามาเพิ่ม จะทำให้ลูกค้าได้รับบริการที่รวดเร็ว และ ได้มาตรฐานเทียบอู่ห้าง"นายพีระพัฒน์ กล่าว
ในช่วง 11 เดือนแรกของปีนี้ บริษัทมียอดขายรวม 3,500 ล้านบาท เพิ่มขึ้น 34% จากเป้าหมายทั้งปีที่ตั้งไว้ 3,900 ล้านบาท และในปี 2554 คาดว่าเบี้ยรับรวมจะเพิ่มขึ้นประมาณ 30% จากปี 2553 
นายณรงค์ศักดิ์ สัจจะไทย ประธานกรรมการ บริษัท สมาร์ทกรุ๊ป 2009 กล่าวว่า อู่ที่อยู่ในเครือข่ายมีประสบการณ์ขั้นต่ำ 10 ปีขึ้นไป และมีมาตรฐานเดียวกันในการให้บริการงานซ่อม ซึ่งทางบริษัทได้จัดช่างเฉพาะในการรับงานของลูกค้าธนชาต เพื่อจะได้ไม่ต้องรอคิว ส่วนปี 2554 บริษัทมีแผนจะเพิ่มอู่ในเครือข่ายเป็น 30 แห่งและ เพิ่มเป็นทั่วประเทศในปีถัดไป โดยมาตรฐานการซ่อมได้ร่วมมือกับทางสถานศึกษาและวิชาการ ศูนย์บ่มเพาะวิสาหกิจ ศูนย์วิจัยวิทยาศาสตร์และเทคโนโลยีมหาวิทยาลัยเทคโนโลยีพระจอมเกล้าพระนครเหนือ